胡居士臥病遺米因贈
作者：王維
朝代：唐

paragraphs: 了觀四大因，根性何所有。
妄計苟不生，是身孰休咎。
色聲何謂客，陰界復誰守。
徒言蓮花目，豈惡楊枝肘。
既飽香積飯，不醉聲聞酒。
有無斷常見，生滅幻夢受。
即病即實相，趨空定狂走。
無有一法真，無有一法垢。
居士素通達，隨宜善抖擻。
牀上無氊臥，鎘中有粥否。
齋時不乞食，定應空漱口。
聊持數斗米，且救浮生取。